รัฐบาลไทย-ข่าวทำเนียบรัฐบาล-ผลการจัดเก็บรายได้รัฐบาลสุทธิในช่วง 8 เดือนแรกของปีงบประมาณ 2560
วันพฤหัสบดีที่ 29 มิถุนายน 2560
ผลการจัดเก็บรายได้รัฐบาลสุทธิในช่วง 8 เดือนแรกของปีงบประมาณ 2560
ผู้อํานวยการสํานักงานเศรษฐกิจการคลัง ในฐานะโฆษกกระทรวงการคลังเปิดเผยว่า “ผลการจัดเก็บรายได้รัฐบาลสุทธิในช่วง 8 เดือนแรกของปีงบประมาณ 2560 (ตุลาคม 2559 – พฤษภาคม 2560)
นายกฤษฎา จีนะวิจารณะ ผู้อํานวยการสํานักงานเศรษฐกิจการคลัง ในฐานะโฆษกกระทรวงการคลังเปิดเผยว่า “ผลการจัดเก็บรายได้รัฐบาลสุทธิในช่วง 8 เดือนแรกของปีงบประมาณ 2560 (ตุลาคม 2559 – พฤษภาคม 2560) รัฐบาลจัดเก็บรายได้สุทธิ จํานวน 1,496,129 ล้านบาท สูงกว่าประมาณการตามเอกสารงบประมาณ 4,395 ล้านบาท หรือร้อยละ 0.3 มีสาเหตุจากการจัดเก็บรายได้ของหน่วยงานอื่น การนําส่งรายได้ของรัฐวิสาหกิจ และการจัดเก็บรายได้ของกรมสรรพสามิต สูงกว่าประมาณการ 27,964 24,078 และ 3,384 ล้านบาท หรือร้อยละ 31.5 24.6 และ 0.9 ตามลําดับ โดยภาษีที่จัดเก็บได้สูงกว่าเป้าหมายที่สําคัญ ได้แก่ ภาษีน้ํามัน ภาษีเงินได้นิติบุคคล และภาษีเบียร์”
นายกฤษฎาฯ กล่าวเพิ่มเติมว่า “ในช่วง 8 เดือนแรกของปีงบประมาณ 2560 ผลการจัดเก็บรายได้รัฐบาลยังคงสูงกว่าประมาณการและเป็นไปตามที่กระทรวงการคลังได้ประเมินไว้ สําหรับในช่วงที่เหลือของปีงบประมาณ 2560 กระทรวงการคลังจะติดตามดูแลให้การจัดเก็บรายได้เป็นตามเป้าหมาย เพื่อสนับสนุนการใช้จ่ายและการลงทุนของภาครัฐ ซึ่งจะส่งผลดีต่อการขยายตัวของเศรษฐกิจไทยต่อไป”
ผลการจัดเก็บรายได้รัฐบาลสุทธิในช่วง 8 เดือนแรกของปีงบประมาณ 2560 (ตุลาคม 2559 – พฤษภาคม 2560) และเดือนพฤษภาคม 2560
1. ในช่วง 8 เดือนแรกของปีงบประมาณ 2560 (ตุลาคม 2559 – พฤษภาคม 2560) (ตารางที่ 1) รัฐบาลจัดเก็บรายได้สุทธิ จํานวน 1,496,129 ล้านบาท สูงกว่าประมาณการ 4,395 ล้านบาท หรือร้อยละ 0.3 (ต่ํากว่าช่วงเดียวกันปีที่แล้วร้อยละ 3.9) โดยเป็นการจัดเก็บรายได้ของหน่วยงานอื่น การนําส่งรายได้ของรัฐวิสาหกิจ และการจัดเก็บรายได้ของกรมสรรพสามิต ที่สูงกว่าประมาณการ อย่างไรก็ดี ผลการจัดเก็บรายได้ในช่วง 8 เดือนแรกของปีงบประมาณ 2560 ต่ํากว่าช่วงเดียวกันปีที่แล้ว เนื่องจากในช่วงเดียวกันปีที่แล้วมีรายได้พิเศษ เช่น การประมูลใบอนุญาตให้ใช้คลื่นความถี่เพื่อประกอบกิจการโทรคมนาคม (3G และ 4G) การรับรู้ส่วนเกินจากการจําหน่ายพันธบัตร (Premium) เป็นรายได้แผ่นดิน การชําระภาษีการพนันของสํานักงานสลากกินแบ่งรัฐบาล เป็นต้น ซึ่งหากไม่รวมรายได้พิเศษดังกล่าว การจัดเก็บรายได้ในปีนี้ จะขยายตัวร้อยละ 3.1 เมื่อเทียบกับช่วงเดียวกันปีก่อน
ผลการจัดเก็บรายได้แยกตามหน่วยงานจัดเก็บสรุปได้ ดังนี้
1.1 กรมสรรพากร จัดเก็บรายได้รวม 1,084,502 ล้านบาท ต่ํากว่าประมาณการ 46,240 ล้านบาท หรือร้อยละ 4.1 แต่ยังสูงกว่าช่วงเดียวกันปีที่แล้วจํานวน 19,950 ล้านบาท หรือร้อยละ 1.9 โดยภาษีที่จัดเก็บได้ต่ํากว่าเป้าหมายที่สําคัญ ได้แก่
- ภาษีมูลค่าเพิ่มจัดเก็บได้ต่ํากว่าเป้าหมาย 25,716 ล้านบาท หรือร้อยละ 5.0 แต่สูงกว่าช่วงเดียวกันปีที่แล้วร้อยละ 2.9 เนื่องจากภาษีมูลค่าเพิ่มที่จัดเก็บในประเทศเก็บได้ต่ํากว่าประมาณการ อย่างไรก็ดี การนําเข้าวัตถุดิบและสินค้าขั้นกลางขยายตัวได้ดี ส่งผลให้การจัดเก็บภาษีมูลค่าเพิ่มจากการนําเข้าขยายตัวจาก ช่วงเดียวกันปีก่อนร้อยละ 10.0
- ภาษีเงินได้ปิโตรเลียมจัดเก็บได้ 35,707 ล้านบาท ต่ํากว่าประมาณการ 24,993 ล้านบาท หรือร้อยละ 41.2 (ต่ํากว่าช่วงเดียวกันปีที่แล้วร้อยละ 18.7) ส่วนหนึ่งเป็นผลจากราคาน้ํามันดิบในตลาดโลกเฉลี่ยของปี 2559 ต่ํากว่าข้อสมมติฐานที่ใช้ในการทําประมาณการ ทําให้กําไรสุทธิที่ต้องเสียภาษีลดลง
อย่างไรก็ดี ภาษีเงินได้นิติบุคคลจัดเก็บได้สูงกว่าเป้าหมาย 11,822 ล้านบาท หรือร้อยละ 4.2 (สูงกว่าช่วงเดียวกันปีที่แล้วร้อยละ 6.6) เป็นผลจากการจัดเก็บภาษีจากค่าบริการและจําหน่ายกําไร (ภ.ง.ด. 54) และภาษีกําไรสุทธิ (ภ.ง.ด. 50) ที่จัดเก็บได้สูงกว่าประมาณการ
1.2 กรมสรรพสามิต จัดเก็บรายได้รวม 374,390 ล้านบาท สูงกว่าประมาณการ 3,384 ล้านบาท หรือร้อยละ 0.9 (สูงกว่าช่วงเดียวกันปีที่แล้วร้อยละ 7.1)โดยภาษีที่จัดเก็บได้สูงกว่าเป้าหมาย ได้แก่ภาษีน้ํามันจัดเก็บได้สูงกว่าประมาณการ 14,506 ล้านบาท หรือร้อยละ 11.1 (สูงกว่าช่วงเดียวกันปีที่แล้วร้อยละ 27.0) เนื่องจากการจัดเก็บภาษีน้ํามันเบนซินที่สูงกว่าประมาณการ การปรับเพิ่มอัตราภาษีน้ํามันเชื้อเพลิงสําหรับเครื่องบินไอพ่น และการจัดเก็บภาษีน้ํามันหล่อลื่น นอกจากนี้ ภาษีเบียร์จัดเก็บได้สูงกว่าประมาณการ 3,224 ล้านบาท หรือร้อยละ 5.6 (ต่ํากว่าช่วงเดียวกันปีที่แล้วร้อยละ 2.5)
1.3 กรมศุลกากร จัดเก็บรายได้รวม 69,108 ล้านบาท ต่ํากว่าประมาณการ 10,692 ล้านบาท หรือร้อยละ 13.4 (ต่ํากว่าช่วงเดียวกันปีที่แล้วร้อยละ 8.2) โดยเป็นผลจากการจัดเก็บอากรขาเข้าต่ํากว่าเป้าหมายจํานวน 11,514 ล้านบาท หรือร้อยละ 14.7 เนื่องจากการใช้สิทธิพิเศษภายใต้ความตกลงเขตการค้าเสรี (FTA) มีอัตราการขยายตัวอย่างต่อเนื่องและผลกระทบจากการปรับโครงสร้างภาษีศุลกากร ระยะที่ 2 ทั้งนี้ มูลค่าการนําเข้าในรูปดอลลาร์สหรัฐและเงินบาทในช่วง 7 เดือนแรกของปีงบประมาณ 2560 ขยายตัวร้อยละ 10.9 และร้อยละ 9.3 ตามลําดับ โดยสินค้าที่จัดเก็บอากรขาเข้าได้สูงสุด 5 อันดับแรก ได้แก่ ยานบกและส่วนประกอบ เครื่องใช้ไฟฟ้าและอุปกรณ์ประกอบ เครื่องจักรและเครื่องใช้กล ของทําด้วยเหล็กหรือเหล็กกล้า และพลาสติก
1.4 รัฐวิสาหกิจ นําส่งรายได้รวม 122,017 ล้านบาท สูงกว่าประมาณการ 24,078 ล้านบาท หรือร้อยละ 24.6 (สูงกว่าช่วงเดียวกันปีที่แล้วร้อยละ 25.8) ซึ่งส่วนหนึ่งเป็นผลจากการนําส่งรายได้ที่ค้างนําส่ง จากปีก่อนหน้า โดยรัฐวิสาหกิจที่นําส่งรายได้สูงกว่าประมาณการ 5 อันดับแรก ได้แก่ บริษัท ปตท. จํากัด (มหาชน) การไฟฟ้านครหลวง สํานักงานสลากกินแบ่งรัฐบาล โรงงานยาสูบ และการทางพิเศษแห่งประเทศไทย
1.5 หน่วยงานอื่น จัดเก็บรายได้รวม 116,746 ล้านบาท สูงกว่าประมาณการ 27,964 ล้านบาท หรือร้อยละ 31.5 (ต่ํากว่าช่วงเดียวกันปีที่แล้วร้อยละ 48.2) สาเหตุสําคัญมาจากการรับรู้ส่วนเกินจากการจําหน่ายพันธบัตร (Premium) เป็นรายได้แผ่นดิน การนําส่งเงินสภาพคล่องส่วนเกินของกองทุนหมุนเวียน และการนําส่งเงินเหลือจ่ายประจําปี 2559 ของสํานักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) กรมธนารักษ์จัดเก็บรายได้รวม 7,408 ล้านบาท สูงกว่าเป้าหมาย 2,118 ล้านบาท หรือร้อยละ 40.0 (สูงกว่าช่วงเดียวกันปีที่แล้วร้อยละ 44.5) โดยเป็นผลมาจากรายได้จากที่ราชพัสดุสูงกว่าประมาณการ 1,755 ล้านบาท หรือร้อยละ 37.4 สาเหตุมาจากการปรับปรุงค่าเช่าสนามบินของบริษัท ท่าอากาศยานไทย จํากัด (มหาชน) และการเปิดประมูลให้ใช้ที่ในท่าเรือภูเก็ต นอกจากนี้รายได้จากการจ่ายแลกเหรียญกษาปณ์จัดเก็บได้สูงกว่า ประมาณการ 365 ล้านบาท หรือร้อยละ 61.8
1.6 การคืนภาษีของกรมสรรพากร จํานวน 200,234 ล้านบาท ต่ํากว่าประมาณการ 3,482 ล้านบาท หรือร้อยละ 1.7 ประกอบด้วยการคืนภาษีมูลค่าเพิ่ม 140,722 ล้านบาท ต่ํากว่าประมาณการ 22,178 ล้านบาท หรือร้อยละ 13.6 และการคืนภาษีอื่น ๆ (ภาษีเงินได้บุคคลธรรมดา ภาษีเงินได้นิติบุคคล ภาษีธุรกิจเฉพาะ และอากรแสตมป์) จํานวน 59,512 ล้านบาท สูงกว่าประมาณการ 18,696 ล้านบาท หรือร้อยละ 45.8
1.7 อากรถอนคืนกรมศุลกากร จํานวน 6,670 ล้านบาท ต่ํากว่าประมาณการ 150 ล้านบาท หรือร้อยละ 2.2
1.8 การจัดสรรภาษีมูลค่าเพิ่มให้กับองค์การบริหารส่วนจังหวัด จํานวน 10,018 ล้านบาท ต่ํากว่าประมาณการ 1,423 ล้านบาท หรือร้อยละ 12.4
1.9 เงินกันชดเชยภาษีสําหรับสินค้าส่งออก จํานวน 10,391 ล้านบาท ต่ํากว่าประมาณการ 707 ล้านบาท หรือร้อยละ 6.4
1.10 การจัดสรรภาษีมูลค่าเพิ่มให้องค์กรปกครองส่วนท้องถิ่น ตาม พ.ร.บ. กําหนดแผน และขั้นตอนการกระจายอํานาจฯ จํานวน 5 งวด เป็นเงิน 43,321 ล้านบาท ต่ํากว่าประมาณการ 139 ล้านบาท หรือร้อยละ 0.3
2. เดือนพฤษภาคม 2560 (ตารางที่ 2)
รัฐบาลจัดเก็บรายได้สุทธิ 268,940 ล้านบาท ต่ํากว่าประมาณการ 4,149 ล้านบาท หรือร้อยละ 1.5 (ต่ํากว่าเดือนเดียวกันปีที่แล้วร้อยละ 12.9) เป็นผลจากภาษีเงินได้ปิโตรเลียมจัดเก็บได้ต่ํากว่าประมาณการ 20,388 ล้านบาท หรือร้อยละ 37.6 (ต่ํากว่าช่วงเดียวกันปีที่แล้วร้อยละ 12.8) ภาษีมูลค่าเพิ่มจัดเก็บได้ ต่ํากว่าประมาณการ 4,111 ล้านบาท หรือร้อยละ 6.2 (สูงกว่าช่วงเดียวกันปีที่แล้วร้อยละ 8.5) และภาษีเงินได้บุคคลธรรมดาจัดเก็บได้ต่ํากว่าประมาณการ 1,413 ล้านบาท หรือร้อยละ 5.1 (ต่ํากว่าช่วงเดียวกันปีที่แล้วร้อยละ 2.0) อย่างไรก็ดี การนําส่งรายได้ของรัฐวิสาหกิจ การจัดเก็บภาษีน้ํามัน และการจัดเก็บรายได้ของหน่วยงานอื่น สูงกว่าประมาณการ 15,730 3,807 และ 2,465 ล้านบาท หรือร้อยละ 157.6 24.6 และ 49.0 ตามลําดับ
สํานักนโยบายการคลัง สํานักงานเศรษฐกิจการคลัง
โทร. 0 2273 9020 ต่อ 3573